Benvolgut director/a,

Benvolguda gerent,

Em plau d’informar-vos de la convocatòria del **II Certamen d’Oratòria 2017**. La finalitat del concurs és millorar les competències de comunicació oral i plurilingüe de l’alumnat de secundària i batxillerat.

L’objectiu del certamen és incorporar l’oratòria com a complement de l’aprenentatge i mitjà d’enriquiment personal. Des de la Subdirecció General de Llengua i Plurilingüisme donem suport a aquesta iniciativa perquè estem convençuts que capacitar els nostres alumnes amb les competències clau per al segle XXI significa, també, dotar-los de les estratègies necessàries perquè puguin expressar-se oralment i en públic de manera eficient. Ensenyar els nostres alumnes a escoltar, dialogar, argumentar, reflexionar i sintetitzar és imprescindible per al seu desenvolupament personal i per al seu èxit acadèmic i professional.

Podran participar en el certamen alumnes de 1r a 4t d’ESO, i de 1r i 2n de Batxillerat, i ho podran fer en català, castellà i anglès.

El concurs comença amb la redacció, per part de l’alumne, d’un text d’entre 500 i 600 paraules de tema lliure. L’equip del certamen valora els textos rebuts i comunica a cada centre educatiu el nom de l’alumne/a o alumnes seleccionats. Aquests alumnes rebran una formació específica sobre Oratòria i Comunicació d’Impacte que consistirà en vuit tallers per adquirir estratègies de comunicació oral.

Un cop finalitzada la formació, els alumnes defensaran públicament el seu text el dia del Certamen. Les intervencions orals s’avaluaran a partir de criteris com la claredat expositiva, l’ús d’un llenguatge assertiu, la declamació, l’empatia i emotivitat, el llenguatge corporal i les estratègies de persuasió. **El certamen tindrà lloc el 25 d’abril de 2017 al Paranimf de la Universitat de Barcelona.**

Tal com podeu veure en el document adjunt, s’ofereixen tres premis als millors oradors consistents en estades en una ciutat europea per a diverses persones.

Us demanem que feu la màxima difusió d’aquest Certamen d’Oratòria entre els centres educatius del vostre servei territorial. **Els alumnes interessats a participar-hi caldrà que emplenin el document de preinscripció (adjunt a aquest escrit) i que l’enviïn a** **certamenoratoga@gmail.com** **abans del 15 de desembre de 2016**.

Rebeu una salutació cordial.

Mònica Pereña Pérez

Subdirectora General de Llengua i Plurilingüisme

Barcelona, 24 de novembre de 2017